**Pictează-mi o mirişte**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Domni din ţări depărtate

Vin la noi să vadă

Eclipsa de soare.

Sunt multe azi de văzut.

Taţi sărind ca armăsarii

Pe fiicele lor.

Nepoţi violându-şi bunicile.

Copii româno-arabi, fără tată,

Negrişori cârlionţaţi, fără părinţi,

Luând la Română zece,

Căpătând premii

Cu doinele noastre.

Adolescente pierdute

Prin pustiul cel sur

Al bărbilor moşnegeşti.

Iepe bine hrănite

În baruri de noapte

Întinse

Pe genunchii

Politrucilor comerciali.

Muieri de generali, plictisite,

Împreunate

Cu dulăii care

Casa le-o străjuiesc.

Medici care lungesc penisul,

Măresc

Sânii domnişoarelor.

Cântece leşinate

Moţăind în vagin.

Eclipsă de soare.

Popor blestemat.

M-am săturat de simboluri,

Pictează-mi o mirişte.

Mi-e dor de copilărie.

De Prut. De linişte.

Actori cerşind. Poeţi

Care scriu franţuzeşte. Aezi

Englezeşte cântând.

Învăţătoare şi doctoriţe care,

Plecate din satele noastre,

Trimit din Italia şi Israel

Scrisori de iubire soţilor –

Se câştigă bine acolo,

Vor avea copiii la toamnă

Cu ce merge la şcoală.

Bătrâni care se roagă să moară.

Eclipsă de pâine.

Popor blestemat.

M-am săturat de simboluri,

Pictează-mi o mirişte.

Mi-e dor de copilărie.

De Prut. De linişte

Nicolai Costenco, poetul

Care şi-a scris poemele

Pe caietul de gheaţă siberian.

Labiş, copilul genial, ucis

De roţile unui tramvai.

Inima lui Nicolae Testemiţanu

Sfâşiată de colţii fiarei roşii.

Poetul A. E. Baconsky,

Actorul Toma Caragiu,

Mireasa cântecului, Doina Badea –

Jertfe ale cutremurului.

Dumitru Matcovschi strivit

De roţile autocarului.

Doina şi Ion Aldea-Teodorovici

Căutându-şi dreptatea în Cer.

Ucraineanul Ion Dumeniuc

Murind pentru cauza

Limbii Române.

Evreul Bruchis şi neamul Klaus Heitmann,

Acoperiţi cu noroi, pentru că

Ne omenesc Istoria.

Nichita Stănescu, Marin Sorescu,

Petre Teodorovici

Răpuşi de ciroză. Ioan

Alexandru pe crucea suferinţei

Răstignit.

Şi parcă n-a fost şi nu-i

Destul numai atât –

Puhoaie pline de furie şi groază

Năvălesc peste noi.

Ţărani care plâng

Îngropaţi în nămol.

Meri în floare ucişi

De ghiulele de gheaţă.

Câmpii şi păduri

Pârjolite de focul

Soarelui răzbunător.

Eclipsă de îngeri.

Popor blestemat.

M-am săturat de simboluri,

Pictează-mi o mirişte.

Mi-e dor de copilărie.

De Prut. De linişte

Ilaşcu aruncat în cuşca de fier.

Optzecişti geniali,

Paşoptişti retrograzi,

Decrete. Simpozioane.

Mafii şi droguri. Ţărănişti. Liberali.

Comunişti. SIDA. Interfrontişti.

Asasinări. Rusia. NATO. Găgăuzia.

Turci care ne coc pâinea.

Stele pe care foiesc păduchii.

Călugări şi pusnici

Care se apără de viitor.

Lupte nedate. Nici nu

Se mai plânge măcar.

Bărbaţi de nimic,

Voind să strige,

Se udă pe ei.

Ţară scoasă la licitaţie.

Dorul veşnic repaus

Al martirilor.

Eclipsă a toate.

Popor blestemat.

M-am săturat de simboluri,

Pictează-mi o mirişte.

Mi-e dor de copilărie.

De Prut. De linişte.

\* \* \*

Lui Victor Crăciun

Acolo pe unde

Trecuse ieri Podul de Flori,

Fericirea lui de o zi,

Azi parcă s-au înnodat,

Ca nişte câini,

Toate frontierele

Dintre lumi.

Creşte din nou

Suferinţa noastră

Ca un Prut revărsat.

Doamne,

Ce vor fi având cu noi?!